# சவூதி அரேபியா

## மக்கள் தொகை

### அயல்நாட்டவர்

புள்ளி விவரங்கள் மற்றும் தகவல்களின் மையத் துறையானது 2014 ஆம் ஆண்டின் முடிவில் அயல் நாட்டவரின் மக்கள் தொகையை 33% (1.01 கோடி) என்று மதிப்பிட்டது. சிஐஏ ஃபேக்ட் புக் 2013ஆம் ஆண்டு நிலவரப் படி சவூதி அரேபியாவில் வாழும் அயல் நாட்டைச் சேர்ந்தவர்கள் மொத்த மக்கள் தொகையில் சுமார் 21% ஆக உள்ளனர் என்று மதிப்பிட்டது. பிற ஆதாரங்கள் வேறுபடும் மதிப்பீடுகளைக் குறிப்பிடுகின்றன. இந்தியர்கள்: 15 இலட்சம், பாக்கித்தானியர்: 13 இலட்சம், எகிப்தியர்: 9 இலட்சம், யெமனியர்: 8 இலட்சம், வங்கதேசத்தினர்: 4 இலட்சம், பிலிப்பினோக்கள்: 5 இலட்சம், ஜோர்தானியர்/பாலத்தீனியர்: 2.60 இலட்சம், இந்தோனேசியர்: 2.50 இலட்சம், இலங்கையர்: 3.50 இலட்சம், சூடான் நாட்டவர்: 2.50 இலட்சம், சிரியர்: 1 இலட்சம், துருக்கியர்: 80,000.  
*தி கார்டியன்* பத்திரிகையின் கூற்றுப் படி 2013ஆம் ஆண்டு நிலவரப் படி அயல்நாட்டில் பிறந்த பணியாளர்கள் 5 இலட்சத்துக்கும் மேற்பட்டோர் இருந்தனர். இவர்களில் பெரும்பாலானவர்கள் ஏழ்மையான பின்புலத்தைக் கொண்டவர்கள் ஆவர். இவர்கள் ஆப்பிரிக்கா, இந்தியத் துணைக்கண்டம் மற்றும் தென்கிழக்கு ஆசியாவிலிருந்து வருகை புரிந்துள்ளனர். சவூதி அரேபியாவுக்கு வேலைக்கு வர அவர்களது தாய் நாடுகளில் ஆள் சேர்க்கும் முகமைகளுக்கு இவர்கள் பொதுவாக ஒரு பெரும் தொகையைக் கட்ட வேண்டியுள்ளது. இந்த முகமைகள் பிறகு தேவையான சட்டரீதியிலான ஆவணப் பணிகளைக் கையாள்கின்றன.  
சவூதி மக்கள் தொகை வளர்ச்சியடையும் போதும், கச்சா எண்ணெய்யை ஏற்றுமதி வருவாய்களானவை தேங்கும் போதும் "சவூதி மயமாக்குவதற்கான" (அயல்நாட்டுத் தொழிலாளர்களுக்குப் பதிலாக சவூதி நாட்டவரைப் பணிக்கு அமர்த்துதல்) அழுத்தமானது அதிகரிக்கிறது. நாட்டில் அயல்நாட்டுத் தொழிலாளர்களின் எண்ணிக்கையைக் குறைக்க சவூதி அரசாங்கமானது நம்பிக்கை கொண்டுள்ளது. 1990 மற்றும் 1991இல் 8 இலட்சம் யெமனியர்களைச் சவூதி அரேபியா வெளியேற்றியது. சட்ட விரோதமாகக் குடியேறுபவர்களின் வருகை, போதைப் பொருட்கள் மற்றும் ஆயுதங்கள் கடத்தப்படுவதற்கு எதிராக ஒரு சவூதி-யெமனிய எல்லை தடை வேலியைக் கட்டமைத்தது. நவம்பர் 2013இல் இராச்சியத்தில் இருந்து சட்டத்திற்குப் புறம்பாகக் குடியேறிய ஆயிரக்கணக்கான எத்தியோப்பியர்களைச் சவூதி அரேபியா வெளியேற்றியது. இந்த விவகாரத்தைச் சவூதி அரேபியா கையாண்ட விதத்தைப் பல்வேறு மனித உரிமை அமைப்புகள் விமர்சித்திருந்தன.  
பெரும்பாலும் சோமாலியா, எத்தியோப்பியா மற்றும் யெமனைச் சேர்ந்த 5 இலட்சத்துக்கும் மேற்பட்ட ஆவணப்படுத்தப்படாத புலம் பெயர் தொழிலாளர்கள் 2013ஆம் ஆண்டிலிருந்து தடுக்கப்பட்டு, வெளியேற்றப்பட்டுள்ளனர். *த சண்டே டெலிகிராப்* பத்திரிக்கையால் நடத்தப்பட்ட ஓர் ஆய்வானது இராச்சியத்தில் கோவிட்-19 தொற்றைக் கொண்டிருந்ததாக ஆதாரம் இல்லாவிட்டாலும் குற்றம் சாட்டப்பட்டு சவூதி அரேபியாவில் தடுத்து வைக்கப்பட்டிருந்த ஆப்பிரிக்கப் புலம் பெயர் தொழிலாளர்களின் நிலையை வெளிக் காட்டியது. அவர்கள் அடித்துத் துன்புறுத்தப்பட்டு மின்சாரம் பாய்ச்சிச் சித்திரவதை செய்யப்பட்டிருந்தனர். கடுமையாக அடித்துத் துன்புறுத்தப்பட்டதற்குப் பிறகு பெரும்பாலான புலம் பெயர் தொழிலாளர்கள் மாரடைப்பு அல்லது தற்கொலைக்கு முயன்றதால் இறந்திருந்தனர். சரியான வாழும் சூழ்நிலை, உணவு மற்றும் நீர் இல்லாமல் இத்தொழிலாளர்கள் இருந்தனர்.  
2019இல் ஒரு சிறப்பு மிகைக் கட்டணக் குடியிருப்பு இசைவானது அளிக்கப்படத் தொடங்கினாலும் நிரந்தரக் குடியிருப்புக்கு அயல் நாட்டவர்கள் விண்ணப்பிக்க முடியாது. முஸ்லிம்கள் மட்டுமே சவூதி குடிமக்களாக ஆக முடியும். இராச்சியத்தில் வாழ்ந்து, பல்வேறு அறிவியல் களங்களில் பட்டப் படிப்புகளைக் கொண்டுள்ள அயல் நாட்டவர்கள் சவூதி குடியுரிமைக்கு விண்ணப்பிக்கலாம். இதற்கு விதி விலக்கு பாலத்தீனர்கள் ஆவர். ஒரு சவூதி நாட்டைச் சேர்ந்த ஆணைத் திருமணம் செய்திருந்தால் மட்டுமே அவர்கள் விண்ணப்பிக்கலாம். ஏனெனில், அரபு நாடுகள் கூட்டமைப்பின் அறிவுறுத்தல்களின் படி பாலத்தீனர்களுக்குக் குடியுரிமை அழிப்பதை அரபு நாடுகள் தடை செய்துள்ளன. 1951 ஐநா அகதி உடன்படிக்கையில் சவூதி அரேபியா கையொப்பமிடவில்லை.